ইশারা ভাষায় কথা হল। এক ঝুড়ি আমের দাম ২০০০ শিলিং যা আমাদের টাকায় প্রায় ৫৪ টাকা। ওজন করলে দেড় কেজি বা দুই কেজি পরিমান হবে। আমি আর আমার কলিগ মিলে ৫-৬ ঝুড়ি নিলাম। বিক্রেতা মহিলা বেজায় অবাক। কারন স্থানীয়রা একসাথে এত আম সাধারনতঃ কিনে না। অনেকে আম খায়ও না । প্রায় ৮-১০ বছর আগে আফ্রিকার বিভিন্ন অঞ্চলে হাল আমলের ইবোলার মত একটা প্রানঘাতী রোগ ছড়িয়ে পড়েছিল। লাসা ফিভার নামে সমধিক পরিচিত সেই রোগের একমাত্র পরিনতি মৃত্যু। এতই মারাত্বক আর ভীতিকর ছিল সেই লাসা ফিভার যে মৃত্যুর পর মৃতদেহ স্টীলের বাক্সে ইলেক্ট্রিক ওয়েল্ডিং করে সীল্ড অবস্থায় মাটির ১০-১৫ হাত নীচে পুতে ফেলা হত। ইঁদুরের মাধ্যমে লাসা ফিভার ছড়ায় বা ছড়াতো । তাই মাটিতে পড়ে থাকা কোন ফল আজও আফ্রিকানরা খায় না। ওরা যেই আম বিক্রি করে সেটাও গাছ থেকে পেড়ে আনা আম। আমাদের বাংলাদেশী ব্যবসায়ীদের মত লোভে পড়ে মাটিতে ঝরে পড়া আম, বা ফরমালিনের ব্যবহার আপাত সহজ সরল আফ্রিকানরা এখনও শিখে উঠেনি।